b'\n_START_ARTICLE_\nCryptoLocker\n_START_PARAGRAPH_\nCryptoLocker je izsiljevalski program, ki se je pojavil 5.septembra 2013 in bil dejaven do konca maja 2014. Raz\xc5\xa1iril se je preko elektronske po\xc5\xa1te in velja za enega prvih izsiljevalskih programov. Je trojanski konj, ki oku\xc5\xbei ra\xc4\x8dunalnik in nato i\xc5\xa1\xc4\x8de datoteke za \xc5\xa1ifriranje. Ob oku\xc5\xbebi izsiljevalski program ne za\xc5\xa1ifrira datotek samo na ra\xc4\x8dunalniku, ampak tudi na vseh drugih v ra\xc4\x8dunalnik povezanih medijev, kot so mre\xc5\xbeni in zunanji diski ter USB klju\xc4\x8di. Poleg tega zlonamerni program i\xc5\xa1\xc4\x8de datoteke in mape, shranjene v oblaku. Ko mu uspe zakodirati vse datoteke, po\xc5\xa1lje \xc5\xbertvi obvestilo in zahteva odkupnino. V primeru, da \xc5\xbertev ne pla\xc4\x8da zahtevanega zneska, storilci uni\xc4\x8dijo de\xc5\xa1ifrirni klju\xc4\x8d, zaradi \xc4\x8desar je onemogo\xc4\x8deno de\xc5\xa1ifriranje podatkov. \xc5\xbdrtve so lahko le uporabniki, ki imajo na ra\xc4\x8dunalniku razli\xc4\x8dico operacijskega sistema Windows, saj program ne napada drugih operacijskih sistemov, kot sta na primer MacOS in Linux.\n_START_SECTION_\nStorilci in \xc5\xbertve\n_START_PARAGRAPH_\nJevgenij Boga\xc4\x8dev je bil identificiran kot vodja skupine kiberkriminalcev s sede\xc5\xbeem v Rusiji in Ukrajini, ki so odgovorni za razvoj in delovanje botneta Gameover Zeus. Le-ta je bil uporabljen za distribucijo zlonamerne programske opreme, kot je Cryptolocker. Ra\xc4\x8dunalniki oku\xc5\xbeeni s Cryptolockerjem so bili pogosto oku\xc5\xbeeni tudi z botnetom Gameover Zeus. Trenutno Boga\xc4\x8deva FBI \xc5\xa1e i\xc5\xa1\xc4\x8de._NEWLINE_Cryptolocker je prizadel okoli 500.000 ljudi med septembrom 2013 in majem 2014. V napadu, imenovanem\xc2\xa0\xc2\xbbOperacija Tovar\xc2\xab, je skupina varnostnih strokovnjakov (FBI, Interpol, prodajalci varnostnih programov in univerz) uspela ustaviti hekerje in s tem posledi\xc4\x8dno tudi Cryptolocker. Zatem je bilo ustvarjenih tudi nekaj klonov Cryptolockerja - CryptoWall, Crypt0L0cker in TorrentLocker - in nekaj podobno imenovanih, vendar nepovezanih trojancev. V zadnjih letih so izsiljevalski programi postali bolj priljubljeni v vrstah storilcev in tudi veliko nevarnej\xc5\xa1i.\n_START_SECTION_\nPosledice\n_START_PARAGRAPH_\nV primeru, da se \xc5\xbertev oku\xc5\xbei z izsiljevalskim programom in nima varnostnih kopij lahko izgubi vse podatke, ki so shranjeni na ra\xc4\x8dunalniku. Nekateri zaradi tega pla\xc4\x8dajo odkupnino, vendar nimajo nobenega zagotovila, da jim bodo povrnili vse podatke, ki so bili na ra\xc4\x8dunalniku. Zgodili so se \xc5\xbee primeri, ko so \xc5\xbertve pla\xc4\x8dale odkupnino, vendar de\xc5\xa1ifrirnega klju\xc4\x8da niso prejele.Ti primeri so bili redki, saj je FBI poro\xc4\x8dal, da ve\xc4\x8dina spletnih goljufov po pla\xc4\x8dilu povrne dostop do podatkov.\n_START_SECTION_\nZa\xc5\xa1\xc4\x8dita\n_START_PARAGRAPH_\nZa\xc5\xa1\xc4\x8dita pred izsiljevalskimi programi se, enako kot pri ostalem zlonamernem programju, za\xc4\x8dne z varno uporabo interneta. To pomeni, da uporabnik ne odpira priponk iz neznanih e-po\xc5\xa1tnih naslovov, tudi \xc4\x8de je navedeno, da sporo\xc4\x8dilo po\xc5\xa1ilja banka ali nekdo iz organizacije, v kateri je \xc5\xbertev zaposlena. Prav tako je odsvetovano prena\xc5\xa1anje datotek z neznanih spletnih mest. V primeru, da kljub preventivnim ukrepom obstaja sum, da je ra\xc4\x8dunalnik oku\xc5\xbeen, je priporo\xc4\x8dljivo narediti popoln pregled sistema s protivirusnim programom. S sistemsko obnovitveno to\xc4\x8dko bo morda mogo\xc4\x8de odkleniti datoteke, v nekaterih primerih pa to ne bo zadostovalo in bo treba uporabiti pripomo\xc4\x8dek za re\xc5\xa1evanje diska. V nobenem primeru pa ni jamstva za popolno obnovitev podatkov._NEWLINE_Cryptolocker lahko povzro\xc4\x8di resno \xc5\xa1kodo osebnim in poslovnim ra\xc4\x8dunalnikom. Z neprestanim ustvarjanjem fizi\xc4\x8dno lo\xc4\x8dene varnostne kopije kriti\xc4\x8dnih datotek, rednim izvajanjem pregledov protivirusnih programov in izogibanjem neznanim prilogam elektronske po\xc5\xa1te se lahko zmanj\xc5\xa1a mo\xc5\xbenost oku\xc5\xbebe. Onemogo\xc4\x8danje raz\xc5\xa1iritev skritih datotek v operacijskem sistemu Windows bo prav tako pomagalo prepoznati to vrsto napada.'